STC วิ่งแรง 8% โบรกฯเชียร์ “ซื้อ” มองผลงานครึ่งหลังเด่น ลุ้นคว้างานก่อสร้างเพียบ!
STC วิ่งแรง 8% โบรกฯเชียร์ “ซื้อ” มองผลงานครึ่งหลังเด่น ลุ้นคว้างานก่อสร้างเพียบ!
5 ส.ค. 2563

ผู้สื่อข่าวรายงานว่า ราคาหุ้น บริษัท เอสทีซี คอนกรีตโปรดัคท์ จำกัด (มหาชน) หรือ STC ณ เวลา 11.35 น. อยู่ที่ระดับ 0.84 บาท บวก 0.06 บาท หรือ 7.69% สูงสุดที่ระดับ 0.88 บาท ต่ำสุดที่ระดับ 0.81 บาท ด้วยมูลค่าการซื้อขาย 27.68 ล้านบาท

ด้านบทวิเคราะห์ บล.โกลเบล็ก ประเมินว่า ในช่วงครึ่งหลังของปีนี้ ผลการดำเนินงานของ STC จะสดใสจากงานประมูลเพิ่มขึ้นหลังสถานการณ์ COVID-19 คลี่คลาย โดยคาดว่าบริษัทมีโอกาสได้งานเพิ่มทั้งภาครัฐและภาคเอกชน
ได้แก่ 1) ระบบสาธารณูปโภคในภาคอีสานราว 60-80 ลบ. และ 2) งานระบบสาธารณูปโภคจากถนนสุขุมวิทไปยังมาบตาพุดอีก 30-90 ลบ. นอกจากนี้มีความคืบหน้าเรื่องสนามบินอู่ตะเภา รถไฟเชื่อม 3 สนามบิน และโครงการท่าเรือมาบตาพุดเฟส 3 ที่ได้ผู้ชนะการประมูล เป็นโอกาสของบริษัทเพิ่มเติมในการได้งานระบบสาธารณูปโภค
พร้อมกันนี้ ฝ่ายวิจัยคงประมาณการกำไรปี 2563 อยู่ที่ 39.7 ล้านบาท +54% จากปีก่อน โดยในปี 2563 คาดว่าจะมีรายได้ราว 462 ล้านบาท +10% จากปีก่อน และมีกำไร 39.7 ล้านบาทเติบโต 54% จากปีก่อน เนื่องจากคาดว่างานก่อสร้างทั้งภาครัฐและเอกชนจะเพิ่มขึ้นในครึ่งปีหลัง 63
ขณะที่คาดว่าอัตรากำไรขั้นต้นจะทรงตัวที่ระดับ 32.5% ด้านอัตราส่วนค่าใช้จ่ายในการขายและบริหารต่อยอดขายคาดว่าจะทรงตัวที่ระดับ 21.4%